2008-ban Ralf Schumacher helyére érkezett a Toyotához, csapattársa Jarno Trulli. A szezonnyitó ausztrál nagydíjon látványos balesetet szenvedett, de nem sérült meg. Malajziában is kiesett, Bahreinben viszont lemaradt a pontszerzésről. A spanyol nagydíjon összeütközött David Coultharddal, és csak a tizenegyedik helyen ért célba. Törökországban a tizenötödik helyről indult, és tizenharmadik lett. Az esős monacói nagydíjon nehezen tudott megbirkózni a körülményekkel, többször megcsúszott, végül a tizenkettedik helyen ért célba. A Kanadában történt boxbaleset után sikerült az élre törnie, és három kör erejéig vezette is a versenyt, de végül csak a negyedik helyet szerezte meg, amely öt pontot jelentett neki. A francia nagydíjon a McLarenek rajtbüntetései miatt a 8. helyről indulhatott, de a futamon visszacsúszott a 11. helyre, míg csapattársa, Trulli harmadik lett. A brit nagydíj időmérőjén a 12. helyet szerezte meg és ott is ért célba. Következő, hazai versenyén csak a 11. helyről rajtolt, de a versenyen jó taktikával feljebb jött, és a pontszerzésre is esélye volt, amikor eltörött a Toyota felfüggesztése, és nagy sebességgel hátulról és oldalról a betonfalba csapódott. A biztonsági autó is bejött, de szerencsére komoly baja nem történt. A magyar nagydíjon az előző versenyen szenvedett hatalmas balesete ellenére elérte pályafutása eddigi legjobb helyezését. Már az időmérő edzésen elért 5. helyével is elégedettek lehettek a Toyotánál. A futamot végül a 2. helyen zárta, ami a csapat erősödését is mutatta. Az európai nagydíjon ismét pontot szerzett, ezúttal egy 7. hellyel. Az esős Belga-és Olasz Nagydíjakon 9. és 11. lett. Szingapúrban kihasználva a biztonsági autós szakaszok adta lehetőséget, a 7. rajtpozícióból egészen a 4. helyig jött föl. A japán nagydíjon kiesett, Kínában 7. lett.